અમદાવાદ: શહેરના નારોલ વિસ્તારમાં આવેલા રેઇનબો હાઇટ્સ ફ્લેટના સાતમા માળે રહેતી રૂપા શર્મા બાલ્કનીમાં કપડાં લેવા જતી વખતે એકાએક જમીન પર પટકાતાં થયેલા મોતના ચકચારી કિસ્સામાં નવો વળાંક આવ્યો છે. રૂપાનું મોત આક‌સ્મિક નહીં, પરંતુ તેણે ઘરકંકાસના કારણે આત્મહત્યા કરી હોવાનો પોલીસ તપાસમાં ઘટસ્ફોટ થયો છે. નારોલ પોલીસે રૂપાના પ‌િત, સાસુ-સસરા, જેઠ, જેઠાણી અને દિયર વિરુદ્ધમાં આત્મહત્યાની દુષ્પ્રેરણા અને ડોમેસ્ટિક વાયોલન્સ એક્ટ હેઠળ ફરિયાદ દાખલ કરીને તપાસનો ધમધમાટ શરૂ કર્યો છે. પોલીસની હાજરીમાં એફએસએલએ રૂપાના મોત મામલે કરેલા રિકન્સ્ટ્રક્શનમાં તેણે આત્મહત્યા કરી હોવાનું સામે આવ્યું હતું.